b'\n_START_ARTICLE_\nTilusrauhoitusyhdistys\n_START_PARAGRAPH_\nTilusrauhoitusyhdistys oli kotiel\xc3\xa4inten aitausten v\xc3\xa4hent\xc3\xa4miseksi muodostettu yhdistys, jollaisten toiminta loppui viimeist\xc3\xa4\xc3\xa4n 1960-luvulla. Ne perustuivat lakiin tilusten rauhoittamisesta kotiel\xc3\xa4inten vahingonteolta vuodelta 1922, mutta lain soveltaminen j\xc3\xa4i v\xc3\xa4h\xc3\xa4iseksi. Laki kumottiin vuonna 2017 vanhentuneena.  Koska jokaisella kotiel\xc3\xa4inten pit\xc3\xa4j\xc3\xa4ll\xc3\xa4 on velvollisuus huolehtia siit\xc3\xa4, etteiv\xc3\xa4t el\xc3\xa4imet p\xc3\xa4\xc3\xa4se toisen tiluksille, on el\xc3\xa4imi\xc3\xa4 pidetty aitauksissa niiden valvomisen helpottamiseksi. Aitojen teon v\xc3\xa4hent\xc3\xa4miseksi tilalliset ovat voineet sopia yhteisten laidunalueiden muodostamisesta, jolloin tarvitaan vain alueen ymp\xc3\xa4rysaidat._NEWLINE_Laki tilusten rauhoittamisesta kotiel\xc3\xa4inten vahingonteolta astui voimaan vuoden 1922 alussa ja siin\xc3\xa4 s\xc3\xa4\xc3\xa4dettiin erityisten yhdistysten perustamisesta yhteisi\xc3\xa4 laidunalueita varten. Kotiel\xc3\xa4inten vahtiminen paimentamisella tai aitoja rakentamalla oli toki ollut pakollista aiemminkin. Tilusrauhoitusyhdistykset olivat siis erityislakiin perustuvia julkisoikeudellisia yhdistyksi\xc3\xa4._NEWLINE_Tilusrauhoitusyhdistys tuli perustaa v\xc3\xa4hint\xc3\xa4\xc3\xa4n kymmeneksi vuodeksi ja perustaminen tapahtui kunnanvaltuuston puheenjohtajan johdolla. Tilusrauhoitusyhdistyksiin ei sovellettu yhdistyslakia, vaan niist\xc3\xa4 s\xc3\xa4\xc3\xa4detty\xc3\xa4 omaa lakia. Yhdistyst\xc3\xa4 perustettaessa tehtiin tilusrauhoitussopimus, jossa oli yhdistyksen toimintaa koskevat m\xc3\xa4\xc3\xa4r\xc3\xa4ykset. Sopimus toimitettiin k\xc3\xa4r\xc3\xa4j\xc3\xa4oikeuden vahvistettavaksi ja my\xc3\xb6s sopimukseen tehdyille muutoksille oli hankittava oikeuden vahvistus. Yhdistys oli lakkautettava, jos enemm\xc3\xa4n kuin nelj\xc3\xa4sosa j\xc3\xa4senist\xc3\xa4 sit\xc3\xa4 vaatii. Lakkauttamisesta oli teht\xc3\xa4v\xc3\xa4 ilmoitus oikeudelle, jotta sen pit\xc3\xa4m\xc3\xa4 luettelo tilusrauhoitussopimuksista olisi ajan tasalla._NEWLINE_Ket\xc3\xa4\xc3\xa4n ei voitu velvoittaa tilusrauhoitusyhdistyksen j\xc3\xa4seneksi, jos siit\xc3\xa4 ei ollut h\xc3\xa4nelle mit\xc3\xa4\xc3\xa4n hy\xc3\xb6ty\xc3\xa4. Kohtuuttomien aitauskustannusten v\xc3\xa4ltt\xc3\xa4miseksi yhdistykseen kuulumattomankin maa-alue voitiin ottaa yhdistyksen alueeseen. T\xc3\xa4ll\xc3\xb6in oli maa-alueen omistajalle tai haltijalle maksettava rahallinen korvaus aiheutuneista vahingoista. Tilusrauhoitusyhdistys kuului n\xc3\xa4in ollen pakollisiin yhtymiin.'